Bruklina 99

**"Bruklina 99"** () ir ASV situāciju komēdijas detektīvseriāls, kura autori ir Dens Gūrs un Maikls Šurs. Sākotnēji rādīts kanālā *[[Fox Broadcasting Company|Fox]]*, un vēlāk NBC, no 2013. gada 17. septembra līdz 2021. gada 16. septembrim. Seriālam ir iznākušas 8 sezonas (kopumā 153 sērijas). Seriāla sižets ir par septiņiem izdomāta Ņujorkas policijas departamenta (NYPD) 99. iecirkņa, kurš atrodas Bruklinā, izmeklētājiem, kuri pielāgojas dzīvei sava jaunā komandiera, nopietnā un stingrā kapteiņa Reimonda Holta (atveido Andrē Brauers) vadībā. Galvenās lomas seriālā atveidojuši Andrē Brauers, Endijs Sambergs, Terijs Krūzs, Stefānija Beatrise, Melisa Fumero, Džo Lo Trulio, Čelsija Pereti, Dirks Blokers un Džoels Makinons Millers.

Raidsabiedrība *Fox* sākotnēji pasūtīja 13 seriāla sērijas tā pirmajā sezonā, galu galā paplašinot to skaitu līdz 22 sērijām. Seriāla pirmizrāde notika 2013. gada 17. septembrī. *Fox* 2018. gada 10. maijā seriālu atcēla pēc piecām sezonām, nākamajā dienā NBC pārpirka seriālu un apstiprināja tā sesto sezonu, kuras pirmizrāde notika 2019. gada 10. janvārī. Septītās sezonas pirmizrāde notika 2020. gada februārī. Astotās un pēdējās sezonas pirmizrāde notika 2021. gada 12. augustā.

Seriāla 4. sezonas 10. sērijā *Captain Latvia* (iznākusi 2016. gada 13. decembrī) galvenie varoņi Džeiks un Boils cīnās ar latviešu mafiju. Boils iepriekš adoptēja zēnu no Latvijas vārdā Nikolajs Irbe.

Latvijā seriālu demonstrēja kanāli TV6 un *[[Duo 6]]*.

## Sižets
Seriāla sižets risinās izdomātajā Ņujorkas policijas departamenta 99. iecirknī Bruklinā, un seko līdzi detektīvu komandai, kuru vada nopietnais un intelektuālais kapteinis Raimonds Holts, kurš tiek nozīmēts par viņu jauno komandieri pilotsērijā.

Iecirkņa ēkas ārskatiem filmēta NYPD 78. iecirkņa ēka Bruklinā, kā arī 99. iecirkņa atbildības rajons sakrīt ar 78. iecirkņa darbības zonu.

## Galvenie tēli
* Džeikobs "Džeiks" Peralta (Endijs Sambergs). Džeiks ir prasmīgs detektīvs, taču bieži rīkojas bērnišķīgi. Viņa mīļākā filma ir "Cietais rieksts", uz kuru viņš bieži atsaucas un pat mēģina to iedzīvināt savā dzīvē. Viņš ir arī Teilores Sviftas mūzikas un Nikolasa Keidža filmu cienītājs. Džeiks ir neatlaidīgs savā pārliecībā, pat saskaroties ar neveiksmēm, un lielāko daļu laika atsakās uztvert lietas nopietni. Viņš satiekas un vēlāk apprecas ar Eimiju, un 7. sezonā viņiem piedzimst dēls. Viņš bieži atsaucas uz savu grūto bērnību, jo tēvs pameta ģimeni. Viņš redz kapteini Raimondu Holtu kā tēva figūru. Šķiet, ka viņam bieži nerūp piesardzības pasākumi un darbs, taču viņš ir ļoti prasmīgs un pastāvīgi notver noziedzniekus. Pēdējā sērijā viņš pamet darbu policijā, lai audzinātu savu dēlu Makleinu.

* Rozalita "Roza" Diasa (Stefānija Beatrise). Roza ir biedējoša detektīve, lielākā daļa 99. iecirkņa policistu baidās no viņas. Viņa lepojas ar to, ka ir ļoti noslēpumaina, un viņas kolēģi par Rozu gandrīz neko nezina, tostarp to, kas viņai patīk un kur viņa dzīvo. Bērnībā viņa nodarbojās ar baletu un vingrošanu un ir prasmīga dažādu ieroču izmantošanā. Viņa arī mācījās medicīnas skolā, kā arī biznesa skolā, un viņai pat ir ieguvusi pilota licenci. Par viņu bieži tiek atklāta jauna, negaidīta informācija, kas Rozas skarbajam raksturam nav raksturīga. Policijas akadēmijā viņa bija Džeika klasesbiedrene, un abi kļuva par tuviem draugiem. 3. un 4. sezonā viņai ir romantiskas attiecības ar kolēģi detektīvu Adrianu Pimento, un vēlāk 5. sezonā viņa iznāca no skapja kā biseksuāla. Pēdējā sezonā viņa pameta darbu policijā, pēc Džordža Floida nāves un BLM kustības attīstības, kļūstot par privātdetektīvi un palīdzot tiem, kurus ir aizskāruši negodīgi policisti.

* Terenss "Terijs" Džefordss (Terijs Krūzs). Terijs ir ģimenes cilvēks, viņam ir sieva Šerona un dvīņu meitas Kegnija un Leisija, vēlāk, 3. sezonā Pateicības dienā pārim piedzima trešā meita, vārdā Eiva. Viņš bieži trenējas un ir ļoti spēcīgs, taču agrāk viņam bija ārkārtīgi liels liekais svars, un viņam joprojām ir problēmas ar pārtiku, kas izpaužas viņa gandrīz obsesīvās mīlestības pret jogurtu dēļ. Viņam ļoti rūp 99. iecirknis un vienmēr ir blakus saviem detektīviem. Pirmās piecas sezonas viņa dienesta pakāpe ir seržants, bieži tiekot uzrunātam kā "seržs". 6. sezonā viņš nokārto eksāmenu, lai kļūtu par leitnantu. Seriāla noslēgumā viņš kļūst par 99. iecirkņa kapteini.

* Amēlija "Eimija" Santjango (Melisa Fumero). Eimija ir neirotiska, ambicioza, "nūģiska" detektīve, kas izmisīgi meklē kapteiņa Holta atzinību. Viņa jūtīgi uztver savas kļūdas un vēlas pierādīt savu cienīgumu. Viņa iegūst seržanta pakāpi 5. sezonā. Lai gan abi ir ļoti atšķirīgi, Eimija un Džeiks sāk romantiskas attiecības 3. sezonā, apprecas 5. sezonā un 7. sezonas beigās Eimija dzemdē dēlu Makleinu (Maku), kura vārds ir ņemts no Džona Makleina, filmas "Cietais rieksts" galvenā tēla. Pēdējā sērijā viņu paaugstina par biroja priekšnieci un kopā ar Holtu sāk vadīt jaunu policijas reformu programmu.

* Čārlzs Boils (Džo Lo Trulio). Čārlzs ir Džeika labākais draugs, kurš ir apsēsts ar dīvainu un neparastu ēdienu. Viņš visbiežāk sadarbojas ar Džeiku, kuru viņš ļoti ciena, un mēdz pārmērīgi dalīties ar viņu personiskā un intīmā informācijā. 1. sezonas sākumā viņš ļoti iemīlas Rosā un bieži mēģina ar viņu doties randiņā, taču tas neizdodas. Pēc neilgas saderināšanās ar ēdienu blogeri Vivianu, viņš vēlāk uzsāk attiecības ar mākslinieci vārdā Ženevjēva un pāris 4. sezonas sākumā adoptē Nikolaju Irbi no Latvijas.

* Redžaina "Džīna" Lineti (Čelsija Pereti). Džīna ir kapteiņa Holta asistente un Džeika bērnības draudzene. Viņa uzvedas vēsi un ignorē apkārtējos cilvēkus, tā vietā gandrīz pilnībā koncentrējas uz savu mobilo telefonu un sociālajiem medijiem. Džīna ir pārlieku pašpārliecināta un augstprātīga un neciena apkārtējos. Viņai patīk dejot un pasmieties par Eimiju. Seriāla 1. sezonas 16. sērijā *The Party* tiek atklāts, ka viņa ir kleptomāne. Viņai bijušas īslaicīgas seksuālas attiecības ar Čārlzu, par ko viņai ir liels kauns, lai gan vēlāk viņa paziņo publiski par šīm attiecībām, nekonsultējoties ar Čārlzu. 5. sezonā viņai no Čārlza brālēna Miltona piedzimst meita vārdā Enigma jeb "Igija". 5. sezonas sākumā Džīna dodas grūtniecības un dzemdību atvaļinājumā (sakarā ar lomas atveidotājas Pereti īsto grūtniecību) un 6. sezonā izveido tiešsaistes zīmolu, tādējādi pametot seriālu, tomēr viņa atgriežas noslēguma sērijā.

* Reimonds Džeikobs Holts (Andrē Brauers). Kapteinis Holts ir 99. iecirkņa kapteinis, kurš lepojas ar to, ka ir NYPD pirmais melnādainais gejs policijas kapteinis. Viņš ir pazīstams ar savu stoicisko un nopietno uzvedību, un viņš bieži kritizē Džeika bērnišķīgumu, lai gan galu galā viņam izveidojas spēcīgas, ģimeniskas attiecības ar visiem saviem izmeklētājiem, kuri savukārt viņu augstu vērtē. Gan Eimija, gan Džeiks viņu uzskata par tēva figūru. Viņš ir precējies ar Kevinu Kozneru, Kolumbijas Universitātes profesoru un viņa mājdzīvnieks ir Velsas korgijs pembroks vārdā Čedars. Viņa ienaidniece ir priekšnieka vietniece, vēlāk policijas komisāre Madelīna Vanča. Pēdējā epizodē viņš tiek paaugstināts par komisāra vietnieku, lai kopā ar Eimiju vadītu policijas reformu programmu saistībā ar BLM un policistu rīcību COVID-19 pandēmijas mājsēdes laikā.

* Maikls Hičkoks (Dirks Blokers) un Norms Skallijs (Džoels Makinons Millers). Hičkoks un Skallijs ir divi veci, nelaimes gadījumos nokļūstoši, slinki un neprasmīgi detektīvi, kuru karjeras augstākais punkts bija 1980. gados. Viņi ir labākie draugi un apgalvo, ka viņi viens no otram stāsta savas idejas. Tagad viņi vairāk koncentrējas uz dokumentu kārtošanu, kafijas pagatavošanu un neveselīgas pārtikas ēšanu. Šī iemesla dēļ pārējais iecirkņa personāls viņus bieži ignorē, taču viņi ir diezgan prasmīgi, kad izmeklē, laiku pa laikam tiekot nodarbinātiem misijās un papildspēkos. Hičkoks ir vulgārs un rupjš, īpaši pret sievietēm, un dzīvo furgonā, savukārt, Skallijs ir laipnāks un labi dzied operu ārijas, neskatoties uz daudzām medicīniskām kaitēm. Viņu personīgā dzīve ir diezgan satraucoša un nejauša, ieskaitot afēras, biežus slimnīcas apmeklējumus un depresīvus notikumus ģimenē.

## Sezonas

## Atsauces

## Ārējās saites